SVET KRAJEVNE SKUPNOSTI                                                       Datum: 5. 11. 2016
DOL PRI HRASTNIKU

Cesta VDV brigade 2

1431 Dol pri Hrastniku

ZAPISNIK

10. seje Sveta KS Dol pri Hrastniku, ki je potekala 18. 10. 2016 ob 18.00 uri v prostorih KS Dol pri Hrastniku.

Prisotni:

Jože Buden, Timotej Funkel, Janez Košir, Nataša Kreže, Jani Medvešek , Damjan Pap

Opravičeno odsoten:
Borut Špacapan
Dnevni red:

1. Ugotovitev navzočnosti članov Sveta KS
2. Potrditev zapisnika 9. seje, z dne 31. 5. 2016

3. Pregled realizacije sklepov, sprejetih na 9. seji Sveta KS

4. Obravnava Predloga Statuta Občine Hrastnik in Predloga o določitvi volilnih enot za       volitve občinskega sveta Občine Hrastnik 

5. Obravnava tekočih zadev

6. Pobude in vprašanja
Ad. 1

Ugotovitev navzočnosti članov sveta.

Navzočih je bilo šest članov Sveta KS Dol pri Hrastniku.

SKLEP 1: Sklepčnost je zagotovljena, zato lahko nadaljujemo s sejo.

Ad. 2
Potrditev zapisnika 9. seje Sveta KS Dol pri Hrastniku, z dne 31. 5. 2016
Pripomb na zapisnik ni bilo. Svet je soglasno s 6 glasovi ZA sprejel naslednji
SKLEP 2: Potrdi se zapisnika 9. seje Sveta KS Dol pri Hrastniku, z dne 31. 5. 2016.
Ad. 3

Pregled realizacije sklepov, sprejetih na 9. seji Sveta KS
· 28. 6. 2016 je bila izvedena prireditev ob krajevnem prazniku, na kateri smo podelili priznanja »Zaslužni krajan« Miranu Hribšku, Ivici Cepuš in Miri Košir.

· Na otroškem igrišču je bilo nameščeno novo igralo Zip line – žičnica z rampo.

· Obnova dolske osnovne šole se prične ob koncu šolskega leta 2016/17.

· Po ogledu določenih odsekov cest na Dolu, ki smo ga člani sveta KS opravili skupaj z g. Zmrzlakom, vodjo MIR-a, ni opaziti izboljšav oz. sprememb.

· Na ekološkem otoku pri Dolančevi hiši je KSP dodala črn zabojnik, v katerega lahko krajani odlagajo ostale odpadke. Kljub temu, je otok pogosto razmetan, odpadki ležijo na tleh, zabojniki so zelo polni.

Ad. 4

Obravnava Predloga Statuta Občine Hrastnik in Predloga o določitvi volilnih enot za       volitve občinskega sveta Občine Hrastnik 

Predsednica Sveta KS Nataša Kreže je povedala, da so občinski svetniki na 15. redni seji Občinskega sveta Občine Hrastnik obravnavali Predlog Statuta Občine Hrastnik in Predlog o določitvi volilnih enot za volitve občinskega sveta Občine Hrastnik. Sprejem akta, ki se v delu nanaša na zmanjšanje volilnih enot iz dveh v eno volilno enoto ter zmanjšanje števila članov občinskega sveta in delovnih teles, ima za posledico zmanjšanje potrebnih proračunskih sredstev za delovanje občinskega sveta in njegovih delovnih teles. Člane sveta je seznanila z najpomembnejšimi spremembami:
· 2. odstavek 16. člena na novo določa število članov občinskega sveta, ki se zmanjša z dosedanjih 20 na 17 članov.

· V 27. členu so kot stalna delovna telesa navedene tri komisije in tri odbore, in sicer: Komisijo za mandatna vprašanja, volitve, imenovanja in administrativne zadeve; Komisijo za statut, poslovnik ter prošnje in pritožbe (združitev prej dveh ločenih komisij – Komisija za statut in poslovnik, Komisija za prošnje in pritožbe ter druge vloge občanov); Komisijo za odlikovanja in priznanja, Odbor za varstvo okolja, urejanje okolja in infrastrukturo, Odbor za družbene dejavnosti (združitev prej dveh ločenih odborov – Odbora za socialno politiko in zdravstvo, Odbora za vzgojo, izobraževanje, kulturo in šport); Odbor za gospodarski razvoj in proračun. 
· V 28. členu je zmanjšano število članov odborov in komisij, in sicer s 7 na 5 članov.

· V 55. členu, kjer je opredeljeno sodelovanje krajevnih skupnosti pri opravljanju uradnih zadev, je dodana alineja, ki omogoča sodelovanje krajanov pri razporejanju proračunskih sredstev, ki so namenjena za financiranje projektov v posameznih krajevnih skupnostih – participatornost.
Sledila je razprava, v kateri so se vsi člani Sveta KS strinjali, da se zmanjša število članov občinskega sveta, število delovnih teles in število članov odborov in komisij. Pri zmanjšanju volilnih enot iz dveh v eno, pa člani Sveta KS niso zavzeli enotnega stališča.
SKLEP 4:  Člani Sveta KS Dol pri Hrastniku podpirajo predlog, da se zmanjša število članov občinskega sveta, število delovnih teles in število članov v odborih in komisijah.
Ad. 5
Obravnava tekočih zadev

Predsednica Sveta KS Nataša Kreže je prisotne seznanila s tekočimi zadevami.
· Izdelana je idejna zasnova ureditve centra Dola (okolica spomenika). Zavzemali se bomo, da se projekt umesti v občinski proračun za leto 2017 in da se spomladi začne z gradbenimi deli.

· S strokovnimi službami na občini je usklajeno, kako naj bi potekala sprehajalna pot čez Stari Hrastnik do Dola. Pričakujemo, da bo projekt kmalu pripravljen.
· Ob neurju, ki je konec avgusta prizadel tudi krajane naše KS (Krištandol, Slatno), so se pristojni na občini hitro odzvali in ukrepali.
· Poslanka DZ gospa Vojka Šergan si prizadeva za čimprejšnjo izdelavo idejnega projekta za rekonstrukcijo regionalne ceste Dol –Šmarjeta. Člani sveta KS želimo sodelovati pri zasnovi projekta.
· Poslanka DZ gospa Vojka Šergan je opravila pogovor z direktorjem Kmetijske zadruge Laško glede delovnega časa pošte na Dolu. Direktorju je predlagala, da bi se podaljšal obratovalni čas pošte. Hkrati je predlagala, da bi prenovili lastno trgovino in v njej namenili del prostora lokalnim izdelkom. Pogovor je bil neuspešen.
Ad. 6

Ob 20. 00 uri se je pridružil Borut Špacapan.
Pobude in predlogi

· Stanovalci bloka na naslovu Trg borcev NOB 17 so na Svet KS naslovili prošnjo za delno zaporo ceste, ki poteka neposredno pred njihovim blokom. S tem bi preprečili dovoz avtomobilom z zgornje strani ceste, stanovalcem, predvsem najmlajšim, pa omogočili varen dostop v blok. 
· Krajan Lojze Cepuš je predsednico Sveta KS ustno seznanil s težavo s parkiranjem avtomobilov pred njegovo garažo, ki je nasproti vhoda na pokopališče (Trg borcev NOB). Želi, da se količek, ki preprečuje dostop avtomobilom, prestavi oz. poišče ustrezna rešitev. Prav tako predlaga, da se omenjeno mesto osvetli, ker je količek v temi slabo viden in predstavlja nevarnost za ljudi, da se poškodujejo. 

· Janez Košir je predlagal, da se dogovorimo za sestanek z odgovornimi osebami na občini, ki so zadolženi za urejanje krajevnih cest in javnih površin v KS Dol pri Hrastniku, na katerem bi predstavili zakonske akte, ki urejajo področje seganja objektov (veje, žive meje,…) v cestno telo.
· Nataša Kreže je člane sveta opozorila na težavo pri trgovini Mercator. Izhod iz trgovine je povezan s prehodom za pešce, kar posledično predstavlja nevarnost za obiskovalce, ki niso pozorni na tekoči promet. Zaščitna ograja bi težavo delno odpravila. 
· Jani Medvešek je člane sveta seznanil, da se je Mladinski center Hrastnik kot projektni partner Zasavske ljudske univerze (ZLU) prijavil na javni razpis za sofinanciranje projektov večgeneracijskih centrov. Cilji razpisa so poskrbeti za integracijo ranljivih ciljnih skupin in preprečiti socialno izključenost, ponuditi dostopne, raznolike in kakovostne programe (vsebine, aktivnosti) za vse generacije. Pojasnil je, da se je s predsednico Sveta KS Natašo Kreže in predstavniki ustanovitelja - Občine Hrastnik - že pogovarjal, da bi bila ena od lokacij, kjer bi se približno enkrat mesečno odvijale dejavnosti v okviru večgeneracijskega centra (delavnice, predavanja, tečaji, ...) tudi prostori KS Dol. Člani sveta KS glede tega niso imeli pomislekov.
· Damjan Pap je opozoril, da so goli na športnem igrišču v slabem stanju. Predlagal je, da se obvesti direktorico KRC-a, da se goli spomladi obnovijo oz. popravijo.
· Člani Sveta KS so se strinjali s predlogom predsednice, da tudi letos organiziramo zbor krajanov in tradicionalno prireditev Miklavževanje.

· Jani Medvešek je predlagal, da bi v mesecu februarju organizirali pustni ples. Člani sveta so se s predlogom strinjali. Podrobnosti organizacije bomo dorekli na naslednjih sejah.
Seja je bila zaključena ob 20. 30 uri.

Zapisala:                                                                      Predsednica Sveta KS Dol pri Hrastniku:

Nataša Kreže                                                                                    Nataša Kreže

